कबीरदास जी की बातें सुनकर बादशाह ने इन्हें लोहे की जंजीरों से बँधवाकर गंगाजी की धारा में डुबा दिया। परंतु ये जीवित ही रहे, लोहे की जंजीरें न जाने कहाँ गईं। ये गंगाजी की धारा से निकलकर तट पर खड़े हो गये। तत्पश्चात् बादशाह की आज्ञा से बहुत-सी लकडि़यों में इन्हें दबाकर आग लगा दी गई। उस समय नया आश्चर्य हुआ, सभी लकडि़याँ जलकर भस्म हो गईं और इनका शरीर इस प्रकार चमकने लगा, जिसे देखकर तपे हुए सोने की चमक भी लज्जित हो जाये। जब यह उपाय भी व्यर्थ हो गया तो एक मतवाला हाथी लेकर उसे उनके उपर झपटाया गया। परंतु लाख प्रयत्न करने पर भी हाथी कबीरदास जी के पास नहीं आया। बड़ी जोर से चिंघाड़कर वह दूर भाग जाता था। इनके समीप में हाथी के न आने का कारण यह था कि स्वयं श्रीरामजी सिंह का रूप धारणकर कबीरदास जी के आगे बैठे थे।